'সরকারি ওয়েবসাইট থেকে বাংলাদেশের নাগরিকদের ব্যক্তিগত তথ্য ফাঁস'
সরকারি ওয়েবসাইট থেকে বাংলাদেশের নাগরিকদের ব্যক্তিগত তথ্য ফাঁস – দৈনিক সংবাদের প্রধান শিরোনাম। এই খবরে বলা হয়েছে সরকারি ওয়েবসাইট থেকে দেশের বিপুল সংখ্যক নাগরিকের ব্যক্তিগত তথ্য ফাঁস হয়ে গেছে। এর মধ্যে নাগরিকদের নাম, ফোন নম্বর, ইমেইল ঠিকানা ও জাতীয় পরিচয়পত্র নম্বর রয়েছে। এসব তথ্য ইন্টারনেটে পাওয়া যাচ্ছে। তবে নির্বাচন কমিশন বা ইসির দাবি, তাদের ডেটাবেইজ সুরিক্ষত রয়েছে।
মার্কিন প্রযুক্তি বিষয়ক সংবাদমাধ্যম টেকক্রাঞ্চের এক প্রতিবেদনে বলা হয়েছে, বাংলাদেশ সরকারের একটি ওয়েবসাইট থেকে তথ্য ফাঁসের এ ঘটনা ঘটেছে। তবে, কোন ওয়েবসাইট থেকে তথ্যগুলো উন্মুক্ত হয়েছে, তা প্রকাশ করেনি টেকক্রাঞ্চ।
প্রায় সবকয়টি গণমাধ্যম খবরটি ছেপেছে।
ইংরেজি দৈনিক দ্য ডেইলি স্টার খবরটির শিরোনাম করেছে Hackers feast on govt sites  ।তারা বলছে সাধারণ নির্বাচন যখন আসন্ন সেসময় সাইবার অ্যাটাক ও ব্যক্তিগত তথ্যফাঁসের ঘটনা মারাত্মকভাবে বেড়ে গিয়েছে। আর যার সবশেষ সন্দেহ করা হচ্ছে যে রেজিস্ট্রার জেনারেল, বার্থ ও ডেথ রেজিট্রেশন – বিডিআরআইএস অফিস থেকে প্রায় পাঁচ কোটি নাগরিকের তথ্য প্রকাশ হয়ে পড়ে।
একই বিষয়ে দৈনিক দেশ রুপান্তরের শিরোনাম 'লাখো মানুষের তথ্য ‘ফাঁস’। টেকক্রাঞ্চের রিপোর্ট উদ্ধৃত করে এই প্রতিবেদনে বলা হয়েছে, ভিক্টর মার্কোপোলাস নামের একজন সাইবার নিরাপত্তা বিশ্লেষক গত ২৭শে জুন আকস্মিকভাবে এই ফাঁস হওয়ার ঘটনা জানতে পারেন। পরে তিনি সার্টের সাথে যোগাযোগ করেন। দেশে এ বিষয়টি দেখভাল করা প্রতিষ্ঠান সার্টের পক্ষ থেকে বলা হয়েছে, আজকের মধ্যে সমস্যা কোথায় তা খুঁজে বের করে সমাধানের চেষ্টা করা হবে।
এ নিয়ে সমকালের শিরোনাম – বিরাট আকারে নাগরিক তথ্য ফাঁস।
নির্বাচনের পরিবেশ দেখতে ইইউ মিশনের দুই সদস্য ঢাকায়, আসছেন আরো চার জন – দৈনিক ইত্তেফাকের খবর। এতে বলা হয় বাংলাদেশে দ্বাদশ জাতীয় সংসদ নির্বাচন পর্যবেক্ষণের পরিস্থিতি, প্রয়োজনীয়তা ও সম্ভাব্যতা পর্যালোচনার জন্য ইউরোপীয় ইউনিয়নের নির্বাচন পর্যবেক্ষণ মিশনের সদস্যরা ঢাকায় আসতে শুরু করেছেন। গতকাল শনিবার ঢাকায় এসে পৌঁছান ইইউ-ইওএম এর উপপ্রধান পর্যবেক্ষক আইওআন্নাউ দিমিত্রা ও সদস্য আলভেস ক্রিটিনা। প্রতিনিধি দলের অপর চার সদস্যও ঢাকার পথে রয়েছেন।
বাংলাদেশের গত দুই নির্বাচনে পর্যবেক্ষক পাঠায়নি ইইউ। এবারের নির্বাচনে পর্যবেক্ষক পাঠাবে কি না, সে বিষয়ে সিদ্ধান্ত নিতেই ইইউ এই পর্যবেক্ষণ মিশন পাঠাচ্ছে। দুই সপ্তাহের এই সফরে তারা অংশগ্রহণমূলক নির্বাচনের পরিবেশ আছে কি না, তা যাচাই করবেন। পর্যবেক্ষণ মিশনের সদস্যরা নির্বাচন সংশ্লিষ্ট ব্যক্তিদের সঙ্গে বৈঠক করবেন। এর মধ্যে রয়েছে নির্বাচন কমিশন, প্রধান রাজনৈতিক দল, সুশীল সমাজ ও গণমাধ্যম প্রতিনিধি। তাদের সঙ্গে বৈঠকের পর এই মিশন ইইউর সদর দপ্তরে প্রতিবেদন ও সুপারিশ জমা দেবে।
একই পত্রিকার আরেকটি শিরোনাম মার্কিন আন্ডার সেক্রেটারি উজরা জেয়া দিল্লিতে, ঢাকা আসছেন মঙ্গলবার। নির্বাচন, মানবাধিকার, শ্রম অধিকার ও রোহিঙ্গা ইস্যু থাকবে আলোচনায়।
নির্বাচনসহ পাঁচ ইস্যুতে কথা বলবে যুক্তরাষ্ট্র – উজরা জেয়ার সফর ঘিরে কালের কন্ঠের শিরোনাম। এতে লেখা হয়েছে নির্বাচনসহ অন্তত পাঁচটি ইস্যুতে আলোচনা করবে মার্কিন প্রতিনিধিদল। আগামী মঙ্গলবার বাংলাদেশ সফরে আসছে এই প্রতিনিধিদল। কূটনৈতিক সূত্রগুলো বলছে, মার্কিন প্রতিনিধিরা রোহিঙ্গা শিবির পরিস্থিতি দেখতে কক্সবাজারেও যাবেন।
প্রতিনিধিদলের নেতৃত্ব দেবেন যুক্তরাষ্ট্রের পররাষ্ট্র দপ্তরের মানবাধিকার, গণতন্ত্র ও বেসামরিক জনগণের নিরাপত্তাবিষয়ক আন্ডারসেক্রেটারি এবং তিব্বতবিষয়ক মার্কিন বিশেষ সমন্বয়ক উজরা জেয়া।
যুক্তরাষ্ট্রের পররাষ্ট্র দপ্তরের দক্ষিণ ও মধ্য এশিয়া ব্যুরোর অ্যাসিস্ট্যান্ট সেক্রেটারি ডোনাল্ড লু, আন্তর্জাতিক উন্নয়ন সংস্থার (ইউএসএআইডি) এশিয়া ব্যুরোর ডেপুটি অ্যাসিস্ট্যান্ট সেক্রেটারি অঞ্জলি কৌরও থাকছেন এই দলে।
পর্যবেক্ষক এলে ভালো, না এলে কী যায় আসে – পররাষ্ট্রমন্ত্রীর এমন মন্তব্য দিয়ে শিরোনাম করেছে দৈনিক কালের কন্ঠ। খবরে বলা হয়েছে পররাষ্ট্রমন্ত্রী এ কে আব্দুল মোমেন শনিবার ঢাকায় ফরেন সার্ভিস একাডেমিতে ‘ডিকাব টক’ অনুষ্ঠানে প্রশ্নের জবাবে এ কথা বলেন।
অনুষ্ঠানে বিদেশি পর্যবেক্ষকদের বিষয়ে প্রশ্নের জবাবে পররাষ্ট্রমন্ত্রী বলেন, বিদেশি পর্যবেক্ষক যদি আসতে চায়, তবে আপত্তি নেই। তিনি বলেন, "নির্বাচন পর্যবেক্ষক এলে ভালো, কিন্তু না এলে আমরা পরোয়া করি না।"
ডেঙ্গু নিয়ে নানা রকম খবর রয়েছে খবরের কাগজে। হাসপাতালে একদিনে সর্বোচ্চ ৮২০জন ডেঙ্গু রোগী ভর্তি – দৈনিক প্রথম আলোর শিরোনাম। পত্রিকাটি স্বাস্থ্য অধিদপ্তরের দেয়া গত ২৪ ঘন্টায় ডেঙ্গু জ্বরে আক্রান্ত হয়ে দেশের বিভিন্ন হাসপাতালে রোগী ভর্তি ও মৃত্যুর  হিসাব দিয়েছে। এতে নতুন করে আরো দুজন মারা গিয়েছেন বলে জানানো হয়। সব মিলে চলতি বছর ডেঙ্গুতে মারা গেলেন ৬৭ জন।
এছাড়া ডেঙ্গু প্রতিরোধে ঢাকা উত্তর সিটি কর্পোরেশনের অভিযানের খবরও রয়েছে। শনিবার ঢাকার মোহাম্মদপুরের জাপান গার্ডেন সিটিতে ৫ লাখ টাকা জরিমানা করা হয়।
ডেঙ্গু নিয়ে প্রথম আলোর আরেকটা শিরোনাম - ছোট মেয়ে আইসিইউতে, হাসপাতালে বড় মেয়ে ও স্ত্রী, দিশাহারা নাহিদ। প্রতিবেদনে চট্টগ্রামের একটি পরিবারের ডেঙ্গুর সঙ্গে লড়াইয়ের বিষয়টি তুলে আনা হয়েছে।
Dengue turns public health crisis for lack of coordination, says TIB – ইংরেজি দৈনিক নিউ এজের শিরোনাম। খবরটি ডেঙ্গু বিষয়ে ট্রান্সপারেন্সি ইন্টারন্যাশনালের একটা বিবৃতি দিয়ে করা হয়েছে। শনিবার দেয়া বিবৃতিতে টিআইবি বলেছে, সারাদেশে ডেঙ্গু জনস্বাস্থ্যের জন্য মারাত্মক হুমকি হয়েছে বিভিন্ন প্রতিষ্ঠানের মধ্যে সমন্বয়হীনতার কারণে।
বুধবার বিএনপির এক দফা আন্দোলনের ঘোষণা – দৈনিক সমকালের শিরোনাম। এতে বলা হয়েছে, আগামী বুধবার সরকার পতনের এক দফা আন্দোলনের কর্মসূচি ঘোষণা করবে বিএনপি। রাজধানীর বিভিন্ন পয়েন্টে আলাদা আলাদা সমাবেশ থেকে যুগপৎ কর্মসূচি ঘোষণা করবে বিএনপিসহ সমমনা বিরোধী দলগুলো।
নির্বাচনকালীন নির্দলীয় সরকারের দাবিতে বিএনপি দীর্ঘদিন ধরে আন্দোলন করে আসছে। তবে ২০১৪ সালের পর এবারই তাদের সমন্বিতভাবে মাঠে নামতে দেখা যাচ্ছে। এরই চূড়ান্ত পর্যায়ে এলো 'হয় নির্বাচনকালীন নির্দলীয় সরকার, নয়তো সরকার পতনে'র হুমকি।
বিএনপি সূত্র জানায়, বুধবার দুপুর ২টায় নয়াপল্টনে বিএনপির কেন্দ্রীয় কার্যালয়ের সামনে সমাবেশ করবে তারা। দলটির বিভিন্ন অঙ্গ ও সহযোগী সংগঠনকেও সমাবেশের প্রস্তুতি নেওয়ার বার্তা দেওয়া হয়েছে। এ খবরটি রয়েছে আরো বেশ কয়েকটি দৈনিকে।
বিরোধীদের পুরনো মামলা সক্রিয় করার উদ্যোগ – মানবজমিনের প্রধান শিরোনাম। তারা বলছে বিরোধী দলগুলোর নেতাকর্মীদের বিরুদ্ধে হওয়া পুরনো মামলাগুলো সক্রিয় করার উদ্যোগ নিয়েছে সরকার। এসব মামলার তদন্ত প্রক্রিয়া দ্রুত শেষ করতে সারা দেশে  নির্দেশনা পাঠানো হয়েছে। বিষয়টি দেখভালের জন্য পুলিশ সদর দপ্তর একটি কমিটিও করেছে।
দৈনিক দেশ রুপান্তরের প্রধান শিরোনাম মন্দ শেয়ারের খেলা । এই খবরে বলা হচ্ছে, দেশের ওষুধ উৎপাদনকারী কোম্পানিগুলোর মধ্যে শীর্ষে রয়েছে স্কয়ার ফার্মাসিউটিক্যালস লিমিটেড, যার দখলে রয়েছে দেশের ওষুধের বাজারের প্রায় ২০ শতাংশ। দেশের সেরা মোবাইল ফোন অপারেটর গ্রামীণফোন পুঁজিবাজারের শীর্ষ বাজার মূলধনি কোম্পানি।
বাংলাদেশের সেরা মৌলভিত্তির এসব কোম্পানি নিজ নিজ খাতে শীর্ষে থাকলেও পুঁজিবাজারে তাদের অবস্থান তলানিতে। দীর্ঘদিন ধরে এসব শেয়ারের তেমন কোনো লেনদেন নেই। লাখ লাখ বিনিয়োগকারী এসব কোম্পানির শেয়ারে বিনিয়োগ করে আটকে গেছেন।
তবে স্বল্প মূলধনি, দুর্বল মৌলভিত্তির লোকসানি ও উৎপাদন বন্ধ থাকা কোম্পানির শেয়ারের রমরমা অবস্থা।
পুঁজিবাজারে এখন এসব কোম্পানিই দরবৃদ্ধি ও লেনদেনে নেতৃত্ব দিচ্ছে। এতে করে বাংলাদেশের পুঁজিবাজার পরিণত হয়েছে মন্দ শেয়ারের বাজারে।
আন্তর্জাতিক বাজারে কম উলটো চিত্র দেশে – নিত্যপণ্যের দাম নিয়ে এমন শিরোনাম দৈনিক যুগান্তরের।
খবরে বলা হয়েছে আন্তর্জাতিক বাজারে এক বছরের ব্যবধানে চিনি ছাড়া প্রায় সব ধরনের পণ্যের দাম কমেছে গড়ে ২১ শতাংশ। জাতিসংঘের খাদ্য ও কৃষিবিষয়ক সংস্থা এফএও-এর প্রতিবেদন থেকে দেখা যায়, গত বছরের জুনে ১৫৫ ডলার দিয়ে যেসব পণ্য কেনা যেত, গত জুনে একই পণ্য কিনতে খরচ হচ্ছে ১২২ ডলার। এর প্রভাবে বৈশ্বিকভাবে মূল্যস্ফীতির হারও কমতে শুরু করেছে।
কিন্তু স্থানীয় বাজারে পণ্যের দাম গড়ে বেড়েছে প্রায় ৩২ শতাংশ। এ কারণে মূল্যস্ফীতির হারও বাড়ছে। ওই সময়ের ব্যবধানে আন্তর্জাতিক বাজারে জ্বালানি তেলসহ গ্যাস ও কয়লার দামও কমেছে। তবে আন্তর্জাতিক বাজারে যেভাবে পণ্যের দাম ও জাহাজ ভাড়া কমেছে, এর কোনো প্রভাব দেশের বাজারে পড়েনি।
ব্যবসায়ীরা অজুহাত দিচ্ছেন চড়া দামে ডলার কিনে পণ্য আমদানি এবং দেশে জ্বালানি তেল, গ্যাস, বিদ্যুতের দামসহ বিভিন্ন সেবার মূল্য ও ফি বাড়ানোয় উৎপাদন খরচ বেশি পড়ছে।
বাংলাদেশ-আফগানিস্তানের মধ্যকার ক্রিকেট খেলার খবরও ছেপেছে সবকয়টি পত্রিকা। কালের কন্ঠের শিরোনাম – মিলিয়ে গেল সিরিজে ফেরার স্বপ্ন। চট্টগ্রামে দ্বিতীয় ওয়ানডেতে আফগানিস্তানের কাছে ১৪২ রানে হেরে গিয়েছে বাংলাদেশ। এতে করে এক ম্যাচ হাতে রেখেই সিরিজ জয় নিশ্চিত করলো আফগানরা।
খেলা নিয়ে সমকালের শিরোনাম – তাই বলে এতটা বেহাল দশা। বলা হয়েছে এক সিরিজ আগেও জয়ের ছন্দে উড়ছিল বাংলাদেশ। রীতিমতো স্বপ্নের মতো গেছে বিশ্বকাপ সুপার লিগ। শুধু দেশেই নয়, বিদেশেও ভালো খেলে সুপার লিগ শেষ করে পয়েন্ট টেবিলের তৃতীয় স্থানে থেকে।
২০১৬ সালে প্রথম দ্বিপক্ষীয় সিরিজ খেলে এ দুই দেশ। গত বছরই ছিল বিশ্বকাপ সুপার লিগের সিরিজ। দেড় বছরের ব্যবধানে রশিদ খানরা সেই চট্টগ্রামেই মধুর প্রতিশোধ নিলেন সিরিজ জিতে, গতকাল স্বাগতিকদের ১৪২ রানে হারিয়ে।

Summary Not Found